Document ID: 32003R0437

Az Európai Parlament és a Tanács 437/2003/EK rendelete
(2003. február 27.)
a légi személy-, áru- és postaiküldemény-szállításra vonatkozó statisztikai adatgyűjtésről
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikkére,
tekintettel a Bizottság javaslatára [1],
tekintettel az Európai Gazdasági és Szociális Bizottság véleményére [2],
a Szerződés 251. cikkében megállapított eljárásnak megfelelően [3],
mivel:
(1) A rájuk bízott feladatok végrehajtása érdekében, a közösségi légiközlekedési politikával és a közös közlekedési politika jövőbeli fejlesztésével összefüggésben, a Közösségen belüli, illetve onnan induló és oda irányuló légi személy-, áru- és postai küldemény szállításának mértékére és alakulására vonatkozó, összehasonlítható, egységes, összehangolt és rendszeres statisztikai adatoknak kell a közösségi intézmények rendelkezésére állnia.
(2) Ilyen átfogó, közösségi szintű statisztika jelenleg nem áll rendelkezésre.
(3) A Közösség 1998-2002. évi statisztikai programjáról szóló, 1998. december 22-i 1999/126/EK tanácsi határozat [4] megállapította az ilyen statisztika létrehozásának szükségességét.
(4) Az összehasonlítható vagy harmonizált alapon történő közös adatgyűjtés lehetővé teszi megbízható, egységes és naprakész információkkal rendelkező integrált rendszer létrehozását.
(5) A légi személy-, áru- és postai küldemény szállítására vonatkozó adatoknak, amennyiben ez lehetséges, összeegyeztethetőknek kell lenniük a Nemzetközi Polgári Repülési Szervezet (ICAO) által rendelkezésre bocsátott nemzetközi adatokkal, és adott esetben azokat a tagállamok között és a különböző szállítási módok szerint összehasonlíthatóvá kell tenni.
(6) A Bizottságnak bizonyos időt követően jelentést kell benyújtania e rendelet alkalmazására vonatkozó értékelés lehetővé tétele érdekében.
(7) A Szerződés 5. cikkében megállapított szubszidiaritás elvével összhangban, a harmonizált adatszolgáltatást lehetővé tevő közös statisztikai szabványok létrehozása olyan tevékenység, amely hatékonyan csak közösségi szinten végezhető el. Az ilyen szabványokat a tagállamokban a hivatalos statisztikák készítéséért felelős szervek és intézmények hatáskörében kell megvalósítani.
(8) A közösségi statisztikákról szóló, 1997. február 17-i 322/97/EK tanácsi rendelet [5] referenciakeretet biztosít e rendeletben megállapított rendelkezések számára.
(9) E rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatnak [6] megfelelően kell elfogadni.
(10) A 89/382/EGK, Euratom tanácsi határozattal [7] létrehozott statisztikai programbizottsággal konzultáltak.
(11) A Spanyol Királyság, illetve Nagy-Britannia és Észak-Írország Egyesült Királysága a két ország külügyminisztereinek együttes nyilatkozatában 1987. december 2-án Londonban megállapodott egymással Gibraltár repülőterének hasznosításával kapcsolatban a szorosabb együttműködést célzó intézkedésekről, a megállapodásnak még hatályba kell lépnie,
ELFOGADTA EZT A RENDELETET:
1. cikk
Célkitűzés
A tagállamok kidolgozzák a kereskedelmi légijáratok által végzett személy-, áru- és postai küldemény szállítására, valamint a közösségi repülőterekre vagy azokról máshová közlekedő polgári légi járművek forgalmára vonatkozó statisztikai adatszolgáltatást.
2. cikk
Gibraltár
(1) E rendelet Gibraltár repülőterére történő alkalmazását a Spanyol Királyság, illetve Nagy-Britannia és Észak-Írország Egyesült Királysága által a repülőtér helyéül szolgáló terület szuverenitásával kapcsolatos jogvitában elfoglalt jogi álláspontok sérelme nélkül kell alkalmazni.
(2) E rendelet Gibraltár repülőterére történő alkalmazását a Spanyol Királyság, illetve Nagy-Britannia és Észak-Írország Egyesült Királysága külügyminiszterei által Londonban, 1987. december 2-án kiadott együttes nyilatkozatban szereplő megállapodás hatálybalépéséig fel kell függeszteni. Spanyolország, illetve Nagy-Britannia és Észak-Írország Egyesült Királysága kormányai tájékoztatják a Tanácsot a hatálybalépés időpontjáról.
3. cikk
Az adatgyűjtés jellemzői
(1) A tagállamok a következő változókkal kapcsolatos statisztikai adatokat gyűjtik:
a) utasok;
b) áruk és postai küldemények;
c) repülési szakaszok;
d) a rendelkezésre álló utasülések;
e) a légijármű-forgalom.
Az egyes területek statisztikai változói, a besorolásukra szolgáló nómenklatúrák, megfigyelésük gyakorisága és a fogalommeghatározások az I. és II. mellékletben szerepelnek.
(2) A tagállamok valamennyi, a területükön található, évi 150000 utasegységet meghaladó forgalmú közösségi repülőtér vonatkozásában gyűjtik az I. mellékletben meghatározott adatokat.
Az első albekezdés hatálya alá tartozó közösségi repülőterek jegyzékét a Bizottság dolgozza ki, és szükség esetén a 11. cikk (2) bekezdésében megállapított eljárással összhangban frissíti.
(3) A (2) bekezdés hatálya alá nem tartozó repülőterek esetében - a kizárólag alkalmi kereskedelmi forgalmat lebonyolító repülőterektől eltekintve - a tagállamok az I. melléklet C1 táblázatában meghatározott adatokat csak évente továbbítják.
(4) A (2) és (3) bekezdés ellenére a tagállam a 2003. január 1-jétől számított három évet meg nem haladó, korlátozott időtartamra a 11. cikk (2) bekezdésében megállapított eljárásnak megfelelően az I. mellékletben említetteknél kevésbé teljes adatokat továbbíthat olyan repülőterekről, amelyek:
a) forgalma az évi 150000 utasegységet nem éri el, és amelyekről e rendelet hatálybalépésének időpontjában nem gyűjtenek az I. mellékletben meghatározottaknak megfelelő adatokat;
b) és amelyek esetében jelentős nehézségekbe ütközik új adatgyűjtési rendszer bevezetése.
(5) A (2) bekezdés ellenére a tagállam 2003. december 31-éig a 11. cikk (2) bekezdésében megállapított eljárásnak megfelelően megteheti, hogy csak a rendelkezésre álló adatokat továbbítja olyan repülőterek vonatkozásában:
a) amelyekről e rendelet hatálybalépésnek időpontjában nem gyűjtenek az I. melléklet B1 pontjában meghatározottaknak megfelelő adatokat;
b) és amelyek esetében jelentős nehézségekbe ütközik új adatgyűjtési rendszer bevezetése.
4. cikk
Adatgyűjtés
(1) Az adatgyűjtés - az adatszolgáltatók terheinek minimalizálása érdekében - lehetőség szerint a rendelkezésre álló forrásokon alapul.
(2) A tagállamok által adatszolgáltatásra felkért adatszolgáltatók a kitűzött határidőn belül kötelesek valós és teljes adatokat szolgáltatni.
5. cikk
A statisztika pontossága
Az adatgyűjtés teljes adatszolgáltatáson alapul, kivéve, ha a 11. cikk (2) bekezdésében megállapított eljárással összhangban más pontossági követelményeket állapítanak meg.
6. cikk
Adatfeldolgozás
A tagállamok olyan adatfeldolgozási módszereket használnak, amelyek biztosítják, hogy a 3. cikk szerint gyűjtött adatok megfelelnek az 5. cikkben megállapított pontossági követelményeknek.
7. cikk
Az eredmények továbbítása
(1) A tagállamok a 322/97/EK rendeletnek megfelelően továbbítják az Európai Közösségek Statisztikai Hivatalához a 6. cikkben említett adatfeldolgozás eredményeit, beleértve a tagállam által a statisztikai információk bizalmasságára vonatkozó nemzeti jogszabályok vagy joggyakorlat alapján bizalmasnak nyilvánított adatokat is.
(2) Az eredményeket az I. mellékletben feltüntetett adatállományoknak megfelelően kell továbbítani. A továbbításra felhasznált állományokat és adathordozót a 11. cikk (2) bekezdésében megállapított eljárásnak megfelelően a Bizottság határozza meg.
(3) Az első megfigyelési időszak 2003. január 1-jén kezdődik. A továbbítás a lehető legrövidebb időn belül, legkésőbb a megfigyelési időszak vége után hat hónappal történik.
8. cikk
Terjesztés
(1) Azokat a részletes szabályokat, amelyeknek megfelelően a Bizottság közzéteszi vagy terjeszti a statisztikai eredményeket, a 11. cikk (2) bekezdésében megállapított eljárással összhangban kell kidolgozni.
(2) A Bizottság a megfelelő statisztikai eredményeket az eredmények továbbítására megállapított gyakorisághoz hasonló gyakorisággal juttatja el a tagállamokhoz.
9. cikk
Jelentések
(1) A tagállamok a Bizottság kérésére az adatgyűjtési módszerre vonatkozó összes információt közlik. Ezenkívül a tagállamok adott esetben közlik a Bizottsággal a használt módszerek esetleges lényegi változtatásait.
(2) A hároméves időtartam alatt folytatott adatgyűjtést követően a Bizottság jelentést nyújt be az Európai Parlamentnek és a Tanácsnak e rendelet, különösen a 7. és 8. cikk alkalmazása során szerzett tapasztalatokról.
10. cikk
Végrehajtási szabályok
A Bizottság a 11. cikk (2) bekezdésében megállapított eljárásnak megfelelően állapítja meg az e rendelet végrehajtására szolgáló szabályokat, beleértve a gazdasági és műszaki fejlődéshez történő hozzáigazítást szolgáló intézkedéseket, különösen az alábbiakat:
- e rendelet mellékleteiben szereplő előírások kiigazítása,
- az adatgyűjtés jellemzőinek (3. cikk) kiigazítása,
- a 3. cikk (2) bekezdésének hatálya alá tartozó közösségi repülőterek jegyzéke,
- a statisztikai pontosság (5. cikk),
- az eredményeknek a Bizottsághoz történő továbbításakor használandó adatállományok, kódok és adathordozó leírása (7. cikk),
- a statisztikai eredmények terjesztése (8. cikk).
11. cikk
Bizottsági eljárás
(1) A Bizottságot a 89/382/EGK, Euratom határozat 1. cikkével létrehozott statisztikai programbizottság segíti.
(2) E bekezdésre történő hivatkozás esetén az 1999/468/EK határozat 5. és 7. cikkét kell alkalmazni, tekintettel annak 8. cikke rendelkezéseire.
Az 1999/468/EK határozat 5. cikkének (6) bekezdésében megállapított időtartam három hónap.
(3) A bizottság eljárási szabályzatát maga fogadja el.
12. cikk
Hatálybalépés
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. február 27-én.

Labels: 19
8
12
18
15